Glimt er den største Tippeliga-lekkasjen siden 1999
I 1999 slapp Skeid inn hele 22 mål på de syv første seriekampene. Etter at Strømsgodset scoret fem ganger på Aspmyra søndag kveld, er Bodø/Glimt nesten like ille med 21 baklengsmål på syv kamper. Skeid endte nest sist det året og rykket ned. Med bare ett poeng på syv kamper ser det mørkt ut også for Bodø/Glimt, 16 år etter. - Vi er ikke bestemt og kollektive nok defensivt. Vi får altfor stor strekk, noen forsvarer seg høyt og noen forsvarer seg lavt, sier assistenttrener Åsmund Bjørkan som møtte møte pressen istedet for hovedtrener Jan Halvor Halvorsen som sliter med en prolaps i ryggen. Nordlendingene sliter tungt i bunn av Tippeligaen med ett fattig poeng på syv kamper og ingen seire. Likevel blir trener Jan Halvor Halvorsen fredet av styrelederen som sier han selv forlater klubben før Halvorsen. Etter en fantastisk førsteomgang søndag hvor det ble scoret totalt seks mål, maktet Godset å ro det hele i land i løpet av de siste 45 selv om Trond Olsen ga vertene nytt håp 20 minutter før slutt. Innbytter Flamur Kastrati fastsatte resultatet til 3-5 like før slutt og sørget for en komfortabel seier til medaljejagende drammensere. - Scorer man tre mål hjemme, skal kampen vinnes. Vi er som gruppe ikke gode nok defensivt, sier amerikanske Danny Cruz til VG.- Det er alt for dårlig. Når vi scorer tre hjemme, kan vi ikke slippe inn fem, sier Trond Olsen til C More etter kampen. - Det positive er at vi skaper mye sjanser, men det er ikke like bra i den andre enden. Vi må finne en løsning på det snarest. Vi kan ikke slippe inn så mye mål, tillegger Glimt-vingen. - Jeg håper dette gjør at vi kan begynne å snuse på medalje igjen. Vi har dessverre spilt slik noen kamper hvor vi slipper inn og scorer mye. Så lenge vi fortsetter å score mer enn motstanderen, er det viktigst, sier Gustav Wikheim til VG. Strømsgodset er dermed tilbake på vinnersporet etter å ha tapt og spilt uavgjort de to siste matchene før søndagens oppgjør. Begge lag var i poengnød søndag kveld hvor vertene jaktet sin første trepoenger for sesongen. Godset på sin side hadde kun tatt seks av 18 mulige poeng. Seriemesteren fra 2013 var i tillegg uten kaptein Jørgen Horn som ble skadet i onsdagens cupmøte med Kjelsås.Men det var gjestene som skulle åpne best i en forrykende førsteomgang på Aspmyra. Allerede etter fem minutter fikk Bismark Boateng en gavepakke av Glimt-forsvaret og kunne enkelt sette inn 1-0 til gjestene. Men bare fem minutter senere skulle vertene svare. Marius Høibråten var heldig som bare fikk corner mot seg etter en håpløs pasning på egen halvdel. Men på corneren headet samme Høibråten ballen rett til Brede Moe som med volley satte ballen i mål. Publikum i Bodø fikk knapt pusten tilbake etter en fartsfylt start før det skulle bli scoring igjen etter 20 minutter - og det på lekkert vis. Gustav Wikheim spilte vegg med Iver Fossum før førstnevnte trillet ballen til Thomas Sørum som satte ballen i mål. Syv minutter senere skulle gjestene score igjen - og nok en gang var det slett defensivt spill som skulle straffe Glimt. Boateng fant Øyvind Storflor som fikk stå helt alene ved 16-meteren og trillet enkelt inn ny Godset-scoring. Men omgangen var langt fra ferdig. Halvtimen var spilt før Bodø/Glimt skulle svare igjen etter en lekker prestasjon av Papa «Badou» Ndiaye. Senegaleseren var iskald og fintet seg forbi flere Godset-spillere innenfor gjestenes 16-meteren før han satte ballen i mål. Før pause skulle imidlertid Godset gå opp i tomålsledelse igjen. Iver Fossum ladet slegga fra rundt 16-meter og returen fra Lasse Staw endte hos en våken Gustav Wikheim som enkelt kunne score sitt første tippeligamål for sesongen. - Vi spiller en helt fantastisk førsteomgang og scorer noen helt ville mål, uttrykker David Nielsen overfor VG. Før kamp gikk dansken ut og sa at han ikke hadde fokus på å vinne kampen i Bodø, men at spillet skulle sitte. - Det var veldig bra. Vi har ikke scoret på alle sjansene våre tidligere, men mot Glimt får vi langt bedre uttelling, sier han etter å ha vunnet sjansestatistikken 6-7 på Aspmyra.Andreomgangen åpnet på langt nær så underholdene som den første. Bodø/Glimt fikk korrekt et mål annullert etter 63 minutter da Trond Olsen løp i offside. Men bare minutter senere, samtidig som sola gløtta inn over Aspmyra for først gang i kampen, skulle samme Olsen bli sentral. På Kristian Brix´ corner dukket lynvingen opp etter slett keeperarbeid fra Espen Bugge Pettersen som feilberegnet ballbanen. Olsen satte ballen i mål, droppet feiringen og satte kursen mot egen banehalvdel, ivrig etter å fortsette snuoperasjonen. Men poengene skulle bli med til Drammen. To minutter før slutt dukket Flamur Kastrati opp på bakerste stolpe og sikret 5-3-seier til Godset.
(Bodø/Glimt - Strømsgodset 3-5) Vi må tilbake til forrige årtusen for å finne et Tippeliga-lag som slipper inn flere mål enn Bodø/Glimt har gjort så langt.